Document ID: 32011D0820
Publication Date: 2011-12-07

Title and Content:
KOMISIJAS ĪSTENOŠANAS LĒMUMS
(2011. gada 7. decembris),
ar ko groza Padomes Direktīvu 2002/56/EK attiecībā uz 21. panta 3. punktā noteikto datumu, līdz kuram dalībvalstīm ir atļauts pagarināt spēkā esības termiņu lēmumiem par trešo valstu izcelsmes sēklas kartupeļu līdzvērtību
(izziņots ar dokumenta numuru C(2011) 8929)
(Dokuments attiecas uz EEZ)
(2011/820/ES)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2002. gada 13. jūnija Direktīvu 2002/56/EK par sēklas kartupeļu tirdzniecību (1) un jo īpaši tās 21. panta 3. punkta otro daļu,
tā kā:
(1)
Direktīvā 2002/56/EK noteikts, ka no konkrētiem datumiem dalībvalstis pašas vairs nedrīkst noteikt, ka trešās valstīs novāktie sēklas kartupeļi ir līdzvērtīgi sēklas kartupeļiem, kuri novākti Savienībā, un atbilst minētajai direktīvai.
(2)
Taču darbs, kura mērķis bija izveidot Savienības līdzvērtības sistēmu attiecībā uz visu attiecīgo trešo valstu sēklas kartupeļiem, vēl nebija pabeigts, tāpēc dalībvalstīm ar Direktīvu 2002/56/EK tika atļauts pagarināt līdz 2011. gada 31. martam spēkā esības termiņu jau pieņemtajiem lēmumiem par līdzvērtību attiecībā uz sēklas kartupeļiem no konkrētām trešām valstīm, uz kurām neattiecas Savienības līdzvērtības sistēma. Šo datumu izraudzījās, ņemot vērā, kad beidzas periods, kurā sēklas kartupeļi tiek laisti tirgū.
(3)
Darbs aizvien vēl nav pabeigts, un jauna tirdzniecības sezona sāksies 2011. gada beigās, tāpēc jāļauj dalībvalstīm pagarināt spēkā esības termiņu valsts lēmumiem par līdzvērtību.
(4)
Tāpēc Direktīva 2002/56/EK būtu attiecīgi jāgroza.
(5)
Šajā lēmumā paredzētie pasākumi ir saskaņā ar Lauksaimniecības, dārzkopības un mežsaimniecības sēklu un pavairojamā materiāla pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Direktīvas 2002/56/EK 21. panta 3. punkta pirmajā daļā tekstu “līdz 2011. gada 31. martam” aizstāj ar tekstu “līdz 2014. gada 31. martam”.
2. pants
Šis lēmums ir adresēts dalībvalstīm.
Briselē, 2011. gada 7. decembrī

Classification:
Level 1 Categories: 100147
100157
100143
100156
Level 2 Categories: 100194
100171
100249
100253
Level 3 Categories: 3584
3489
2014
2416
11
All Categories: 2300
2409
2548
2771
4403